Document ID: /roh_data/filtered/fineweb-2-filterrobots_roh.jsonl.gz/17946

La politica agrara stuess cun l’iniziativa vegnir pensada da nov, di il cusseglier federal. Quai mettess tut sin il chau. Dentant è quai precis quai ch’ils iniziants, il sindicat dals purs Uniterre, vulan: rinforzar ils purs pitschens, cundiziuns da lavur e pretschs pli fairs. Plinavant na duajan ils gronds concerns betg pli avair tanta pussanza e la producziun duai esser pli persistenta.
Quai na po betg esser manegià serius. Pli dirigistic na vai gnanc betg pli.
Però ina tala restructuraziun da l'agricultura na possa esser manegià serius, di Schneider-Ammann. El tema era per l’economia, custs da producziun vegnissan pli auts, consuments stuessan pajar dapli e l’elecziun en butia foss pli pitschna. Oravant tut cuntrafan las pretensiuns da l’iniziativa, tenor il Cusseglier federal, era al dretg internaziunal da commerzi.
Suveran anc da persvader
Però quellas temas dal cusseglier federal na parta la populaziun svizra il mument betg. L’emprima retschertga da l'institut gfs.Berna mussà ch'il suveran svizzer avess votà l'entschatta d'avust cun 75% gea a l’iniziativa. In'approvaziun fitg auta congualà cun auters emprims barometers.
La populaziun na saja simplamain anc betg infurmada endretg, di Schneider-Ammann. Cura che quai saja il cas, saja el segir ch'il resultat giaja vers in na.
Sche Johann Schneider-Ammann vegn da persvader la populaziun u sch'ils iniziants fan la cursa, sa mussa la dumengia da votaziun ils 23 settember.
RR actualitad 12:00